Narodna skupština
20180723

Dame i gospodo narodni poslanici, gospodine ministre sa saradnicima, podneo sam amandman na Predlog zakona o ljudskim ćelijama i tkivima na član 4. dodavanjem stava 3. Amandman ima za cilj da dodatno definiše osnovna načela zakona. Ovim Predlogom zakona predloženo je da se oblast ljudskih ćelija i tkiva zasniva na načelu solidarnosti, načelu medicinske opravdanosti i načelu jednakosti. Predlog zakona o ljudskim ćelijama i tkivima najpre na precizan i jasan način definiše koje zdravstvene ustanove mogu podneti zahtev za obavljanje poslova iz oblasti ljudskih ćelija i tkiva, kao i koje mogu biti banke ljudskih tkiva uključujući i sve uslove koje moraju da ispune da bi dobile dozvolu. Takođe, Predlogom zakona propisano je donošenje programa za presađivanje ljudskih organa u koji su uključene i ljudske ćelije i tkiva i koji će biti jedinstven na teritoriji Republike Srbije i koji će definisati jasne procedure i postupke u vezi organizacije timova i finansiranja celokupnog postupka presađivanja ljudskih organa i ljudskih ćelija i tkiva. Pozivam kolege narodne poslanike da u danu za glasanje podrže Predlog zakona. Hvala.